《次韵刘养源见寄二十韵》
宋代·高斯得

山寺传好语，盈耳欢声腾。
侧闻新天子，有意绥蒸蒸。
金鸡肆大眚，民散蒙哀矜。
诏书日夜下，合沓来凌兢。
访落首鲐背，导谏延龟朋。
讲习召遗席，轺车聘才能。
官簿还故邸，孝思齐定陵。
宛如春气至，顿释朝霜凝。
神龙妙嘘云，妖狐疑听冰。
维今万秕政，欲言何可胜。
安得批肝血，排云叫觚棱。
崇兰变成艾，春鸠化为鹰。
贪夫野外贙，善类风中灯。
百壬各自媚，两如偏见赠。
盈庭苍玉佩，绝响朱弦绳。
愿我圣明后，金台择先登。
昭苏聩聩听，凌厉高高层。
阴霾半夜駮，日月高衢升。
吾侪老畎亩，鼓腹歌不兴。
齿发已自料，息翅甘冥鹏。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。